CELEX: 52009XG0131(01)
Language: mt
Date: 2009-01-31 00:00:00
Title: Konklużjonijiet tal-Kunsill dwar id-definizzjoni tal- Viżjoni 2020 għaż-żona Ewropea tar-Riċerka

31.1.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 25/1
            
         Konklużjonijiet tal-Kunsill dwar id-definizzjoni tal-“Viżjoni 2020 għaż-żona Ewropea tar-Riċerka”
   (2009/C 25/01)
   IL-KUNSILL TAL-UNJONI EWROPEA,
   
               1.
            
            
               IFAKKAR:
               
                           —
                        
                        
                           ir-Riżoluzzjoni tiegħu tal-15 ta' Ġunju 2000 li tistabbilixxi Żona Ewropea tar-Riċerka (ŻER) wara l-Konklużjonijiet tal-Presidenza tal-Kunsill Ewropew li sar fit-23 u l-24 ta' Marzu 2000 (1) f'Lisbona, fejn l-Unjoni Ewropea adottat l-istrateġija ta' Lisbona bil-għan li ssir l-ekonomija ibbażata fuq l-għarfien l-aktar kompetittiva u dinamika fid-dinja;
                        
                     
                           —
                        
                        
                           il-Konklużjonijiet tal-Kunsill Ewropew tat-22 u t-23 ta' Marzu 2005, fejn l-Istrateġija ta' Lisbona ġiet imġedda bl-enfasi prinċipali fuq l-għarfien, l-innovazzjoni u l-ottimizzazzjoni tal-kapital uman;
                        
                     
                           —
                        
                        
                           fil-“Green Paper dwar iż-Żona Ewropea tar-Riċerka: Perspettivi Ġodda”adottata mill-Kummissjoni fl-4 ta' April 2007, li pproponiet numru ta' objettivi ta' prijorità bil-ħsieb li jsir approfondiment u twessigħ taż-ŻER sabiex jikkontribwixxi kompletament fl-Istrateġija mġedda ta' Lisbona;
                        
                     
                           —
                        
                        
                           il-Konklużjonijiet tal-Kunsill Ewropew tat-13 u l-14 ta' Marzu 2008, li appellaw għall-ħolqien tal-“ħames libertà” sabiex jitneħħew l-ostakli għall-moviment ħieles tal-għarfien;
                        
                     
                           —
                        
                        
                           il-Konklużjonijiet tiegħu dwar il-Futur tax-Xjenza u t-Teknoloġija fl-Ewropa tat-23 ta' Novembru 2007, li appellaw għal żieda fil-finanzjament tar-riċerka pubblika u privata, kif ukoll żieda fir-riżorsi umani għar-riċerka;
                        
                     
                           —
                        
                        
                           il-Konklużjonijiet tiegħu tat-30 ta' Mejju dwar il-bidu tal-“Proċess ta' Ljubljana — Lejn twettiq sħiħ taż-ŻER” bil-għan li jistabbilixxu governanza msaħħa taż-ŻER, u li saħqu b'mod partikolari dwar il-ħtieġa tal-iżvilupp ta' viżjoni fit-tul għaż-ŻER ibbażata fuq l-objettivi tal-Istrateġija ta' Lisbona;
                        
                     
                           —
                        
                        
                           Il-Komunikazzjoni tal-Kummissjoni tas-26 ta' Novembru 2008 intitolata “Pjan ta' Rkupru Ekonomiku Ewropew għat-tkabbir u l-impjiegi”, li tipproponi b'mod partikolari miżuri biex jappoġġaw l-ekonomija tal-għarfien, inkluż l-SMEs intensivi fir-riċerka li huma f'riskju partikolari fil-kriżi finanzjarja attwali.
                        
                     
         
               2.
            
            
               JINKORAĠĠIXXI lill-Komunità u lill-Istati Membri biex isaħħu l-koordinazzjoni tal-attivitajiet tagħhom ta' riċerka u ta' żvilupp teknoloġiku sabiex jiżguraw li l-politika nazzjonali u l-politika tal-Komunità jkunu konsistenti ma' xulxin;
            
         
               3.
            
            
               JAFFERMA MILL-ĠDID l-importanza li jissaħħu l-bażijiet xjentifiċi u teknoloġiċi madwar l-Ewropa u tiġi żviluppata l-kompetittività tagħha fi tfittxija għal żvilupp sostenibbli inkluż il-protezzjoni tal-ambjent, u billi jiġu sodisfatti l-ħtiġiet taċ-ċittadini tagħha, billi tinkiseb żona Ewropea tar-riċerka (ŻER), li fiha r-riċerkaturi, l-għarfien xjentifiku u t-teknoloġija jiċċirkolaw liberament;
            
         
               4.
            
            
               JENFASIZZA li l-attivitajiet ta' koordinazzjoni u ta' kooperazzjoni fiż-ŻER huma organizzati fuq bażi volontarja u li l-implimentazzjoni tagħhom ssir f'ġeometrija varjabbli fl-ispirtu ta' kooperazzjoni mill-qrib bejn il-Komunità u l-Istati Membri, b'involviment adatt tal-pajjiżi assoċjati fil-Programm Qafas għar-Riċerka u l-Iżvilupp Teknoloġiku u bir-rispett għall-prinċipju ta' sussidjarjetà;
            
         
               5.
            
            
               IFAKKAR li flimkien mal-Programm Qafas għar-Riċerka u l-Iżvilupp Teknoloġiku hemm varjetà ta' inizjattivi oħra importanti żviluppati fil-livell Ewropew, bħal EUREKA u COST li r-rwol tagħhom għadu essenzjali għall-ħolqien ta' spirtu reali ta' kooperazzjoni. Flimkien ma' dan, hemm varjetà ta' istituzzjonijiet xjentifiċi ta' livell għoli fl-Ewropa, inkluż organizzazzjonijiet u laboratorji xjentifiċi intergovernattivi (2), li jikkontribwixxu għar-rikonoxximent dinji tar-riċerka Ewropea;
            
         
               6.
            
            
               IFAKKAR li l-Privattiva Komunitarja tikkostitwixxi parti importanti tal-qafas DPI operattiv li l-UE qed tpoġġi gradwalment fis-seħħ, u li l-Istitut Ewropew tat-Teknoloġija U l-Innovazzjoni (EIT) flimkien mal-Komunitajiet tal-Għarfien u l-Innovazzjoni (KIC) li ġejjin għandhom ikunu strumentali sabiex iġibu eqreb ta' xulxin ir-riċerka, l-innovazzjoni u l-edukazzjoni madwar l-Ewropa;
            
         
               7.
            
            
               JAFFERMA MILL-ĠDID li s-ŻER tikkostitwixxi element ċentrali tal-Istrateġija ta' Lisbona għat-tkabbir u l-impjiegi u JISĦAQ dwar il-ħtieġa li jkun żgurat li ż-ŻER tkun operattiva bis-sħiħ u tikkontribwixxi b'mod sħiħ għat-“trijanglu tal-għarfien” tar-riċerka, l-innovazzjoni u l-edukazzjoni li jmexxi l-kompetittività internazzjonali u l-iżvilupp sostenibbli fl-Ewropa u li huwa l-bażi tal-ambizzjonijiet tagħha li ssir ekonomija u soċjetà ewlenija bbażata fuq l-għarfien;
            
         
               8.
            
            
               f'dak il-kuntest, JIKKUNSIDRA li l-kompetizzjoni dinjija li dejjem qed tikber fir-riċerka u l-emerġenza ta' sfidi għas-soċjetà globali jappellaw sabiex titħaffef ir-realizzazzjoni kompleta taż-ŻER, inkluża fid-dimensjoni esterna tagħha;
            
         
               9.
            
            
               JAPPROVA l-“Viżjoni 2020 għaż-ŻER” annessa, li kienet żviluppata bi sħubija bejn l-Istati Membri u l-Kummissjoni fil-kuntest tal-ewwel fażi tal-“Proċess ta' Ljubljana”;
            
         
               10.
            
            
               JISTIEDEN lill-Istati Membri u lill-Kummissjoni sabiex jikkomunikaw sew din il-viżjoni komuni lil partijiet interessati u lis-soċjetà ġenerali, sabiex b'mod rapidu jiffokaw il-politiki u l-azzjonijiet sabiex isseħħ, u, sussegwentement, biex jiddiskutuha, jaġġornawha u jagħmluha profonda bħala parti mill-“Proċess ta' Ljubljana”;
            
         
               11.
            
            
               JISTIEDEN lill-Istati Membri u lill-Kummissjoni jieħdu in konsiderazzjoni din il-viżjoni fir-riflessjonijiet tagħhom dwar l-Istrateġija ta' Lisbona post-2010;
            
         
               12.
            
            
               JISTIEDEN lill-Presidenzi futuri jieħdu din il-viżjoni kif ukoll l-evoluzzjoni potenzjali tagħha f'konsiderazzjoni għall-iżvilupp tal-proposti tagħhom għall-governanza futura taż-ŻER u JENFASIZZA l-ħtieġa li jiġi sfruttat il-potenzjal sħiħ ta' strutturi ta' koordinazzjoni eżistenti bħall-CREST, sabiex jiġu ttrattati inizjattivi taż-ŻER;
            
         
               13.
            
            
               JISTIEDEN lill-Kummissjoni tipproponi sa l-aħħar tal-2009 numru limitat ta' indikaturi ta' monitoraġġ u kriterji ta' valutazzjoni sabiex jitkejjel il-progress li jkun sar biex tinkiseb il-“Viżjoni 2002 għaż-ŻER”.
            
         
      (1)  ĠU C 205, 17.7.2000, p. 1.
   
      (2)  Bħall-Organizzazzjoni Ewropea għar-Riċerka Nazzjonali (CERN), European Space Agency (ESA), European Organisation for Astronomical Research in Southern Hemisphere (ESO), European Molecular Biology Laboratory (EMBL), u oħrajn.
   
      ANNESS
      “VIŻJONI 2020 GĦAŻ-ŻONA EWROPEA TAR-RIĊERKA”
      
         Fl-2020, l-atturi kollha jibbenefikaw bis-sħiħ mill-“Ħames Libertà” madwar iż-ŻER: ċaqliq liberu ta' riċerkaturi, għerf u teknoloġija. Iż-ŻER tipprovdi kondizzjonijiet attraenti uhi mogħnija b' governanza effettiva u effiċjenti li tippermetti li ssir ir-riċerka u jsir investiment f'setturi intensivi ta' R&Ż fl-Ewropa. Hija toħloq valur miżjud qawwi billi trawwem kompetizzjoni xjentifika b'saħħitha madwar l-Ewropa waqt li tiżgura il-livell xieraq ta' kooperazzjoni u koordinazzjoni. Iż-ŻER twieġeb għall-ħtiġijiet u l-ambizzjonijiet ta' ċittadini u effettivament tikkontribwixxi għall-iżvilupp sostenibbli u l-kompetittività tal-Ewropa.
      
      Iż-żona Ewropea tar-Riċerka (ŻER) għandha għeruq sodi fis-soċjetà u twieġeb għall-ħtiġijiet u l-ambizzjonijiet fit- tfittxija għall-iżvilupp sostenibbli
      Il-bażi pubblika ta' riċerka u teknoloġija Ewropea għandha rwol ewlieni fit-tweġiba għall-ħtiġijiet taċ-ċittadini u l-kummerċ, permezz ta' riċerka minn ta' quddiem nett fuq livell dinji.
      L-isfidi prinċipali huma indirizzati minn livelli għolja ta' investiment pubbliku u privat fir-riċerka u minn sħubiji strateġiċi li jinvolvu skont ġeometrija varjabbli l-Komunità, l-Istati Membri u l-Pajjiżi Assoċjati, ibbażati fuq attivitajiet ta' prospettivi komuni.
      Ir-riċerka tappoġġa wkoll l-iżvilupp ta' politiki nazzjonali u tal-UE u tipprovdi lil min ifassal id-deċiżjonijiet b'evidenza xjentifika aċċessibbli, diversifikata u aġġornata.
      Iż-ŻER hija bbażata fuq fiduċja reċiproka u djalogu kontinwu bejn is-soċjetà u l-komunità xjentifika u teknoloġika. Il-libertà tar-riċerka hija rikonoxxuta bi sħiħ. Ir-riċerka mwettqa fiż-ŻER tirrispetta l-prinċipji etiċi tal-Unjoni Ewropea, u tappoġġa kemm il-valuri demokratiċi tagħha kif ukoll il-kulturi u l-identitajiet tal-Istati Membri.
      Iż-ŻER tagħmilha possibbli għall-Ewropa li titkellem b'vuċi konsistenti f'fora internazzjonali u mas-sieħba ewlenin internazzjonali tagħha. L-awtoritajiet pubbliċi fil-livelli kollha jħeġġu konġuntament konsistenza bejn l-attivitajiet ta' kooperazzjoni ta' riċerka u żvilupp (R&Ż) tagħhom, u jieħdu inizjattivi konġunti li joffru lill-Ewropa l-potenzjal għal tmexxija fl-indirizzar ta' sfidi globali u fir-rigward ta' kif jintlaħqu miri ta' żvilupp sostenibbli.
      Iż-ŻER tiddefinixxi t-triq Ewropea għall-eċċellenza fir-riċerka u għandha rwol mutur ewlieni għall-kompetittivita' ewropea fil-kuntest tal- globalizzazzjoni
      Il-modernizzar ta' sistemi ta' riċerka, edukazzjoni u innovazzjoni jimxi id f'id mas-sistemi ta' tagħlim u innovazzjoni
      It-tisħiħ tal-interazzjonijiet fit-“trijangolu tal-għarfien” (edukazzjoni, riċerka u innovazzjoni) huma promossi fil-livelli kollha, minn riċerkaturi individwali, organizzazzjonijiet ta' finanzjament, universitajiet u istituzzjonijiet ta' riċerka, għal SMEs u kumpanniji multinazzjonali u appoġġati minn mekkaniżmi Ewropej rilevanti.
      Politiki u programmi ta' riċerka, edukazzjoni u innovazzjoni huma mfassla konġuntament bejn l-awtoritajiet pubbliċi fil-livelli kollha b'involviment xieraq tal-partijiet interessati kollha, kull fejn dan huwa meħtieġ biex jiġu ottimizzati l-effettività, l-effiċjenza u l-valur tagħhom għas-soċjetà u għall-ekonomija.
      Il-forniment ta' riżorsi umani fix-xjenza u t-teknoloġija huwa f'konformità mad-domanda mill-atturi ta' riċerka pubbliċi u privati, u ż-ŻER jikkontribwixxi għall-iżvilupp ta' strutturi xierqa għat-taħriġ u ċ-ċirkolazzjoni bilanċjata ta' talenti ta' riċerka kif ukoll għal bilanċ xogħol-ħajja favorevoli.
      Iż-ŻER isostni l-iżvilupp tal-kompetittività Ewropea …
      In-negozju huwa stimulat biex jinnova u jinvesti fl-Ewropa, b'mod partikolari fir-R&Ż. Kumpanniji li joperaw fiż-ŻER jibbenefikaw minn suq uniku għal prodotti u servizzi innovattivi u potenzjal ta' esportazzjoni eċċellenti fi swieq li qed jikbru madwar id-dinja. Huma jisfruttaw bi sħiħ il-possibbiltajiet ta' innovazzjoni miftuħa permezz ta' suq uniku għall-għarfien inkluż qafas fil-qasam tad-drittijiet tal-proprjetà intelletwali operattiv.
      Madwar iż-ŻER, kumpanniji li jinkludu kumpanniji innovattivi żgħar u SMEs jistgħu faċilment jimpenjaw ruħhom fi sħubiji ta' riċerka ma' bażi ta' xjenza pubblika Ewropea u jibbenefikaw minn qafas ta' kondizzjonijiet attraenti, ibbażati fuq stabbiliment ta' standards b'mod attiv u provvediment pubbliku koordinat, waqt li ttejjeb l-aċċess tagħhom għal swieq Ewropej ta' tkabbir għoli għal ideat, prodotti u servizzi innovattivi.
      … u jipprovdi appoġġ koordinat għal riċerkaturi u istituzzjonijiet ta' riċerka impenjati f'riċerka eċċellenti
      Awtoritajiet pubbliċi fiż-ŻER jikkontribwixxu għal R&Ż ta' eċċellenza dinjija fl-Ewropa, waqt li jiddependu fuq kooperazzjoni u koordinazzjoni fejn ikun hemm valur miżjud ċar. Għal dan l-iskop, sistemi ta' riċerka nazzjonali u reġjonali, objettivi ta' politiki, disseminazzjoni u mekkaniżmi u programmi ta' appoġġ, li huma elementi ċentrali taż-ŻER, huma żviluppati b'mod sempliċi, interoperabbli u koerenti.
      Sehem sinifikanti ta' finanzjament pubbliku għar-riċerka huwa pprovdut permezz ta' kompetizzjoni miftuħa għaż-ŻER kollu bbażata fuq il-kwalità u r-relevanza tar-riċerka, biex b'hekk bil-mod il-mod l-ispeċjalizzazzjoni u l-konċentrazzjoni meħtieġa jiġu promossi f'unitajiet ta' eċċellenza ta' qies ottimu u tittejjeb l-effettività tal-finanzjament tar-riċerka.
      Il-finanzjament pubbliku jħalli marġini wiesgħa għal kreattività kif ukoll diversità b'saħħitha ta' approċċi fil-mod kif jiġu indirizzati l-isfidi. Dan jinkludi finanzjament għal riċerka totalment miftuħa u mhux orjentata permezz tal-Kunsill Ewropew tar-Riċerka u l-Organizzazzjonijiet Nazzjonali għall-Finanzjament, li huma miftuħa għal applikazzjonijiet diretti fi u bejn fruntieri nazzjonali fl-UE minn xjentisti individwali jew timijiet.
      Fl-istess waqt, il-bini tal-kapaċita' X&T huwa promoss madwar l-UE
      Bl-użu sħiħ tal-potenzjal ta' riċerka tagħhom, il-pajjiżi u r-reġjuni kollha Ewropej qed jibnu fuq is-saħħa tagħhom waqt li jżommu jew jiksbu aċċess għal għarfien speċjalizzat komplimentari u kapaċitajiet X&T fil-bqija tal-Ewropa. Dan huwa miksub bl-appoġġ sinifikanti tal-Politika ta' Koeżjoni u koordinazzjoni transnazzjonali xierqa sabiex jiġi żgurat l-iskjerament ottimu madwar l-Ewropa.
      Bħala parti minn xena diversifikata u rikka ta' istituzzjonijiet xjentfiċi ta' livell għoli, infrastrutturi maġġuri ta' riċerka fiż-ŻER jippromwovu eċċellenza fix-xjenza fuq bażi globalment kompetittiva u huma ko-finanzjati fil-livell tal-UE fejn opportun, bi żvilupp rapidu ta' infrastturi ġodda distribwiti. Huma joffru aċċess ekwitabbli għal faċilitajiet ta' riċerka u dimostraturi ta' teknoloġija moderni u ta' klassi dinjija.
      IŻ-ŻER jipprovdi spazju bla xkiel ta' liberta' u opportunitajiet għal djalogu, skambju u interazzjoni miftuħa għad-dinja
      Iż-ŻER jipprovdi għal ċirkulazzjoni miftuħa ta' għarfien minn fruntiera nazzjonali għal oħra. L-awtoritajiet pubbliċi fil-livelli kollha isegwu flimkien approċċ li jħares 'il barra għall-kollaborazzjoni ma' pajjiżi terzi, ibbażat fuq benefiċċju reċiproku u ġestjoni u protezzjoni adatta tal-proprjetà intellettwali. Iż-ŻER huwa fil-qalba tan-netwerks globali kollha ewlenin ta' prodotturi, distributuri u utenti ta' għarfien xjentifiku u teknoloġiku.
      Oqfsa komuni, ta' gwida u, fejn adatt, leġislazzjoni jiffaċilitaw l-istabbiliment u l-funzjonament tas-swieq u netwerks transnazzjonali li fihom l-atturi taż-ŻER jistgħu jinteraġixxu ma' xulxin b'mod effettiv u effiċjenti.
      Istituzzjonijiet ta' riċerka fiż-ŻER għandhom awtonomija strateġika, finanzjarja u maniġerjali sabiex jinvolvu ruħhom fi sħubiji u alleanzi għal tul ta' żmien fl-Ewropa u lil hinn minnha, u biex jinteraġixxu b'mod effettiv mal-kummerċ u setturi oħrajn. Dawn l-interazzjonijiet huma ffaċilitati b'suq miftuħ għal riċerka kuntrattwali u gwida xierqa għal ġestjoni ta' properjetà intellettwali.
      L-atturi huma kapaċi jaċċessaw, jimmaniġġaw u jaqsmu għarfien (inkluż permezz ta' aċċess miftuħ) madwar iż-ŻER bl-użu ta' sistemi interoperabbli ta' informazzjoni ta' prestazzjoni għolja.
      L-istituzzjonijiet Ewropej tar-riċerka jipprovdu kondizzjonijiet ta' ħidma attraenti għal riċerkaturi minn kull parti tad-dinja, kemm irġiel kif ukoll nisa, fil-qafas ta' suq ta' xogħol uniku li jippermetti ċ-ċaqliq minn pajjiż għal ieħor u minn settur għal ieħor b'ostakoli finanzjarji jew amministrattivi minimi.